**Horvát[Logopédiai Szakosztály](http://www.magye-1972.hu/xlv-oszk-elnokseg/667-logopediai-szakosztaly)**

Szakosztályvezető: Sósné Pintye Mária

Üléselnök: Fábián Zsuzsanna, Gárdonyiné Kocsi Ilona

10.00 - 10.20

Előadás címe: Átmeneti szegregáció a logopédiában - Utak, sorsok, esélyek

Előadó neve: Lévai Edit, Hegedüsné Somogyi Beáta, Székelyné Szanyadi Viktória

Delegáló intézmény, munkahely: Somogy Megyei Duráczky József Óvoda, Általános Iskola, Egységes Gyógypedagógiai Módszertani Intézmény és Kollégium, Kaposvár, logopédus

Összefoglalás: Kaposváron működik egy intézmény, amely lassan 120 éves múltra tekint vissza a Dél-Dunántúl gyógypedagógiai ellátásában. Az elmúlt évtizedekben társadalmi és szakmai igények hatására jelentős átalakulás következett be az intézmény életében: a hallássérültek nevelését- oktatását nem feladva bővült az óvoda feladatköre, valamint egy modell értékű intézményegység kiépítése nyomán a hallássérült tagozat mellett megkezdtük a nyelvfejlődési zavarral, illetve tanulási zavarral küzdő gyermekek komplex fejlesztését, általános iskolai nevelését- oktatását.

Előadásunkban ismertetjük intézményünk logopédiai óvodájának és iskolájának működését. Kiemeljük a szegregáció hangsúlyozottan *átmeneti* jellegét. Bemutatjuk óvodásaink, tanítványaink fejlődésének egyik útját, melynek eredménye a sikeres iskolai integráció.

Megmutatjuk a másik oldalt is: azon tanulók sorsát, akik sikertelen integrációt követően, más iskolákból, különböző osztályfokokon kerülnek szegregált oktatási körülmények közé intézményünkbe. A tanulók diagnózisát, eredményét, sikereit, kudarcait hasonlítjuk össze, és választ keresünk arra, hogy a „sikertelen integráció – átmeneti szegregáció – újabb integráció” irány az iskolai eredmények, a továbbhaladás és a másodlagos tünetek szempontjából mennyire hatásos.

10.20 - 10.40

Előadás címe: IKT a logopédiai terápiákon

Előadó neve: Dr. Szili Katalin

Delegáló intézmény, munkahely: Bárczi Gusztáv Egységes Gyógypedagógiai Módszertani Intézmény, Kaposvár

Összefoglalás: Napjainkban már tény, hogy az IKT-nak (Információs és Kommunikációs Technológia) létjogosultsága van a (gyógy)pedagógiai tevékenységben. A fejlesztésre járó gyermekek / tanulók igénylik, hogy ne csak papíralapú feladatokat oldjanak meg, hanem számítógép alapúakat is. Ez azonban a logopédusok számára sokszor igazi kihívást jelent, hiszen gyakran egy nap több helyszínen is tartanak terápiás foglalkozást, s a fejlesztő szobák nem minden esetben vannak felszerelve megfelelő technikai berendezésekkel. Az előadás keretén belül, ezért olyan nyílt forráskódú számítógépes és kiemelten mobil alkalmazások kerülnek bemutatása, melyek kiválóan és egyszerűen alkalmazhatóak a logopédiai terápiákon. A több szempontú elemzés alapján válogatott alkalmazások segítséget nyújthatnak a mindennapos fejlesztéshez vagy akár az otthoni gyakorláshoz, az óvodáskortól egészen a középiskolás korig, s a hangok kialakításától a különböző részképességek fejlesztéséig.

10.40 - 11.00

Előadás címe: Logopédiai osztályokon innen és túl

Előadó neve: Tóth Mónika

Delegáló intézmény, munkahely: Palotás Gábor Általános Iskola, Budapest, logopédus

Összefoglalás: Előadásomban MA szakdolgozati kutatásom tapasztalatait mutatom be. Dolgozatom célja az volt, hogy képek kapjak a szegregáltan tanuló SNI (beszédfogyatékos) tanulók ellátásáról a teammunka szempontjából. Alkalmazott kutatási módszerem az írásbeli kikérdezés volt. A kutatási minta két részből tevődött össze: azoknak az iskoláknak intézményvezetői, ahol van logopédiai osztály, illetve munkahelyem, a Palotás Gábor Általános Iskola tantestülete töltötte ki a kérdőíveket. Az eredményekből kiderült, hogy a beszédfogyatékos tanulók szegregált keretek közötti, logopédiai osztályokban történő oktatása, nevelése magas színvonalú fejlesztő munkát tükröz, melynek kulcsa a teammunka. Kijelenthető, hogy az intézmények szemlélete eltérő, attól függően, hogy lokális vagy teljes szegregáció van jelen. Fontos tény azonban, hogy „a szegregáltság súlyos esetekben sem végleges állapot, hanem csak előfeltétele az integrációnak, ami a gyermek állapotától függően folyamatosan valósul(hat) meg” (Fehérné, 1994, 254.old.).

11.00 - 11.20   KÁVÉSZÜNET

11.20 - 11.40

Előadás címe: Montázs projekt - EFOP 1.9.2 A fogyatékos személyek számára nyújtott szakmai és közszolgáltatások hozzáférhetőségének kialakítása, fejlesztése című kiemelt projekt keretében a beszéd - és nyelvi fogyatékos felnőtt személyekellátásá ellátásával kapcsolatos fejlesztés fejlesztések bemutatása

Előadó neve: Kiss Szilvia

Delegáló intézmény, munkahely: Fogyatékos Személyek Esélyegyenlőségéért Közhasznú Nonprofit Kft., témavezető

Összefoglalás: A projekt célja a fogyatékos emberek számára megfelelő minőségű és országos szinten elérhető szolgáltatásfejlesztés, a meglévő szolgáltatási rendszerek összekapcsolása és elérhetővé tétele és a projekt időszak alatt pilotként való működtetése, illetve a szakemberek tudásának fejlesztése. Az előadás során bemutatásra kerül a kiemelt projekt, beszéd- és nyelvi fogyatékossággal élő felnőtt személyek ellátására vonatkozó megvalósítási terve:

 1. Logopédiai szolgáltatás a felnőtt beszéd- és nyelvi fogyatékos populáció számára a lakóhely környezetében

 2. Szakmafejlesztés, módszertani ajánlások kidolgozása, tesztcsomag összeállítása

 3. Képzés, felkészítés, tanácsadás: Felnőtt korú beszéd- és nyelvi fogyatékos személyek diagnosztikájával és terápiájával kapcsolatos továbbképzések

 4. Kommunikációs-tudásátadás

11.40 - 12.00

Előadás címe: Humor a (gyógy)pedagógiában

Előadó neve: Horváth Ernő Zoltán

Delegáló intézmény, munkahely: Palotás Gábor Általános Iskola, Budapest, országos szaktanácsadó, kutató gyógypedagógus

Összefoglalás: Több, mint harmincöt esztendő pedagógiai gyakorlatának tapasztalataiból táplálkozó előadás.

Mi a humor? Milyen tulajdonságok jellemzik a tehetséges pedagógust? Konfliktuskezelés, probléma megoldás, partneri kapcsolatok kialakítása a humor segítségével. Mi a jó humor, mi az, ami infantilis, nem megfelelő. Konkrét javaslatokkal, ötletekkel segíti az előadás a pedagógusok valamint a szülők mindennapjait. A témából készül hasonló címmel a könyvem.

Az előadást power-point program és film bejátszás színesíti.

12.00 - 12.20

Előadás címe: A korai nyelvi fejlődés diagnosztikájában alkalmazott eljárások közötti összefüggések feltárása

Előadó neve: Kóta Judit Kata

Delegáló intézmény: ELTE Bárczi Gusztáv Gyógypedagógiai Kar, MA végzős hallgató

Összefoglalás: ELTE Bárczi Gusztáv Gyógypedagógia Kar mesterképzésének keretein belül, gyógypedagógiai terapeuta szakirányon készült szakdolgozatomban a 2;0-4;2 éves gyermekek beszéd- és nyelvi fejlődését tanulmányoztam. A feltérképezés eszközeként a Kommunikatív Fejlődési Adattár – 3 kérdőíves szűrőeljárást és a Megkésett/akadályozott beszéd- és nyelvi fejlődés vizsgáló (Juhász Ágnes - Bittera Tiborné) eljárást alkalmaztam. A KOFA-3 kiértékelése alapján kapott 20 tipikus nyelvi fejlettséget és 20 nyelvi fejlődési kését mutató gyermekkel történt a tesztfelvétel. Munkám célkitűzése a KOFA-3 szűrési eredményeinek igazolása, a ráépülő Megkésett/akadályozott beszéd- és nyelvi fejlődés vizsgálattal (Bittera Tiborné – Juhász Ágnes) való összefüggés felderítésével. A kíváncsiságom arra irányult, hogy a két teszt eredményei miként hozhatók párhuzamba egymással, mely területeken mutatkozik szignifikáns, melyeken közel azonos teljesítmény. Az eltérések a csoportok között miben mutatkoznak, mik a csoportok sajátosságai, a hibázások jellege.

A vizsgálatom célja az volt, hogy az általam elvégzett teszt és a szülői kérdőív eredményei korrelálnak-e, hipotéziseimet is e köré építettem fel.

12.20 - 12.40

Előadás címe: Számít-e, hogy mikor és hová születünk? Avagy a koraszülöttség és a szociokulturális környezet hatása a nyelvfejlődésre.

Előadó neve: Zemán Andrea Anna

Delegáló intézmény: ELTE Bárczi Gusztáv Gyógypedagógiai Kar, MA végzős hallgató

Összefoglalás: Az anyanyelv elsajátítása már méhen belül elkezdődik. A *szociális háttér*, a családi közeg nagyban befolyásolja a nyelvi kifejezőkészség, a nyelvhasználat elsajátítását. A környezeti rizikó (pl. a kisebbségi csoporthoz tartozás, iskolázottság, család mérete, szülői attitűdök, anyai stressz és szorongás) és fejlődési kimenetel szoros kapcsolatban állnak egymással. Szükséges hangsúlyozni, hogy a nyelvfejlődést NEM a származás determinálja, inkább a gyermeket körülvevő szocializációs közeg. Amennyiben ez a közeg hátrányos helyzetű, nem tud a nyelvfejlődés során védőfaktorként működni. A környezeti hatások mellett a *biológiai tényezők* is jelentősen befolyásolják a nyelvfejlődés folyamatát. A gyermek optimális, zavartalan fejlődését leginkább veszélyeztető, és leggyakoribb tényező a korai életszakaszban a koraszülés. Már a preverbális időszaktól kezdődően észrevehető a koraszülöttek nyelvfejlődés-béli elmaradása az időre született társaikhoz képest; késik a receptív és az expresszív beszéd, a mentális lexikon is lassabban épül. Az időben kezdett fejlesztések és stimulációs hatások segítségével megelőzhető lehet több, az elmaradásra épülő következményes nyelvi deficit. Ehhez az egyes diszciplínák képviselőinek szoros együttműködése szükséges.

12.40 - 13.20   EBÉDSZÜNET

13.20 - 13.40

Előadás címe: Tanulásban akadályozott tanulók fonológiai tudatosságának fejlődése

Előadó neve: Csertán Enikő1 - Dr. Zajdó Krisztina2

Delegáló intézmény, munkahely: Széchenyi István Egyetem, Győr, Gyógypedagógia Tanszék, Logopédia szakirány  1végzős BA hallgató  2 egyetemi docens

Összefoglalás: Jelen kutatás célja, hogy feltérképezze általános iskolás tanulásban akadályozott tanulók egyes, a fonológiai tudatosság részfunkcióinak mérésére alkalmas feladatai megoldásakor nyújtott teljesítményét. Mivel a fonológiai tudatosság alapját képezi az olvasástanulásnak, és az olvasási képesség lényeges meghatározója a munkaerőpiacon történő elhelyezkedésnek, kiemelkedően fontos a részfunkciók mérése és az eredmények felhasználása a logopédiai diagnosztika értékelésekor és a terápia megtervezésekor.

Az általános iskola első, negyedik és hetedik osztályfokán tanuló, összesen 77 fő szegregált körülmények között oktatott, tanulásban akadályozott diák teljesítményét hasonlítottuk össze 78 fő tipikusan fejlődő, többségi iskolába járó tanuló teljesítményével. A kutatás az amerikai „NILD Phonological Awareness Skills Survey” magyar adaptációjának (FTT; copyright©NILD Hungary; Dr. Jordanidisz Ágnes által adaptált) feladatait használta fel a fonológiai tudatosság mérésére. Az adatok statisztikai feldolgozása során a kétmintás t-próba változatait, varianciaanalízist, Mann-Whitney tesztet, Kolmogorov-Szmirnov próbát és a Fligner-Policello próbát alkalmaztunk az összefüggések feltárására. A statisztikai feldolgozást a „STATISTICA” (Tulsa, Oklahoma, USA) szoftver 13.2 verziójának alkalmazásával végeztük, illetve felhasználtuk a magyar fejlesztésű, Dr. Vargha András  ̶  Bánsági Péter-féle ROPStat statisztikai szoftvert is.

Az eredmények azt mutatják, hogy a tanulásban akadályozott tanulók teljesítménye a NILD teszten jelentős elmaradást tükröz a tipikusan fejlődő tanulókéhoz képest. A részfeladatok esetén történt mérések egyenetlen teljesítményprofilt tükröznek. Összességében a metanyelvi tudatosság egyes területein körülbelül 5-6 éves eltérés mutatható ki a tanulásban akadályozott és a tipikusan fejlődő tanulók teljesítménye között. Fontos kiemelni azonban, hogy a teszt egyes részterületein (pl. a rímfelismerés és a szótagolás feladatai megoldásakor) a tanulásban akadályozott tanulók a többi részfeladathoz képest jobban teljesítettek. Az előadás áttekinti az egyes részfeladatok megoldásakor nyújtott teljesítményszinteket, és ajánlásokat fogalmaz meg a további kutatások irányát illetően.

13.40 - 14.00

Előadás címe: Mérsékelt súlyosságú intellektuális képességzavarral élő alsó tagozatos

Előadó neve: Tamás Regina1 - Dr. Zajdó Krisztina2

Delegáló intézmény, munkahely: Széchenyi István Egyetem, Győr, Gyógypedagógia Tanszék, Logopédia szakirány  1végzős hallgató  2 egyetemi docens

Összefoglalás: A jelen kutatás célja, hogy feltérképezze az általános iskola alsó tagozatának minden egyes osztályfokán, illetve az 5. és 9. osztályfokokon szegregált körülmények között oktatott, mérsékelt súlyosságú intellektuális képességzavarral élő (BNO F71-es kóddal rendelkező, a 35-49-es IQ övezetbe tartozó) tanulók beszédészlelési képességeinek fejlettségét. E képességek fejlettsége jelentős mértékben  ̶  bár nem kizárólagosan  ̶  hozzájárul a beszédértés képességéhez, a beszédészlelési képességek szakszerű és pontos felmérése ebben a klienscsoportban tehát a logopédiai terápia alapját képzi.

A jelen kutatás az általános iskola 1-5. és 9. osztályfokán tanuló, osztályfokonként 10 fő (összesen N=60 fő) szegregált körülmények között oktatott diák teljesítményét hasonlította össze 60 fő tipikusan fejlődő, többségi iskolába járó, illesztett korú tanuló teljesítményével. A kutatás eszközei a GMP szűrőteszt 2-3-4-5. szubtesztjei voltak. A statisztikai feldolgozást a „STATISTICA” (Tulsa, Oklahoma, USA) szoftver 13.2 verziójának alkalmazásával végeztük, illetve felhasználtuk a magyar fejlesztésű, Dr. Vargha András  ̶ Bánsági Péter-féle ROPStat statisztikai szoftvert is.

Az eredmények azt mutatják, hogy a mérsékelt súlyosságú intellektuális képességzavarral élő tanulók teljesítménye a GMP 3-as szubteszt (zajjal elfedett szavak ismétlése) esetén a legjobb az összes szubteszt közül, de itt is jelentősen elmarad a tipikusan fejlődők átlagától. A GMP 2-3-4-5. teszteken nyújtott összteljesítmény tekintetében a mérsékelt súlyosságú intellektuális képességzavarral élők a 3. osztálytól kezdődően (a 4., 5., és a 9. osztályfokokon) nem mutatnak jelentős javulást, mediánjuk 50% körüli még a 9. osztályfokon is. Képességprofiljuk alakulása az egyes szubteszteken azonban egyenetlen. Érdekesség, hogy a 9. osztályos tipikusan fejlődő tanulók összteljesítményének mediánja sem éri el a 100%-ot (!), ami a tipikusan fejlődők viszonylagos gyengébb teljesítményét mutatja a beszédészlelés területén a vizsgált korosztályban. Ez az eredmény is erősen elgondolkodtató.

14.00 - 14.20

Előadás címe: A főbb szófajok és egyes helyragok használatának fejlődése tanulásban akadályozott és tipikusan fejlődő tanulók esetében

Előadó neve: Lossonczy Anna1  ̶  Dr. Zajdó Krisztina2

Delegáló intézmény, munkahely: Széchenyi István Egyetem, Győr, Gyógypedagógia Tanszék, Logopédia szakirány  1végzős BA hallgató  2 egyetemi docens

Összefoglalás: A jelen kutatás célja, hogy feltérképezze az általános iskola 1., 4., 7., illetve a középiskola 9. és 11. osztályfokán szegregált körülmények között oktatott, tanulásban akadályozott  (BNO F70-es kóddal rendelkező) tanulók egyes nyelvi képességeinek fejlettségét. A vizsgálat fókuszában egyrészt a főbb szófajok (főnevek, igék, melléknevek, névmások és határozószók) használatának fejlődésében beállt változások dokumentálása áll, másrészt a kutatás feltérképezi egyes helyragok (-ba/-be, -ban/-ben, -ra/-re, -on/-en/ön, -hoz/-hez/-höz) használatában beállt változásokat is. E nyelvi képességek fejlettsége igen fontos a magas szintű kommunikatív performancia megszerzéséhez.

A jelen kutatás osztályfokonként 15 fő (összesen N=75 fő) szegregált körülmények között oktatott diák teljesítményét hasonlította össze osztályfokonként 15 fő (N=75 fő) tipikusan fejlődő, többségi iskolába járó, illesztett osztályfokon tanuló diák teljesítményével. A kutatás módszere keresztmetszeti kutatás. A nyelvi anyag rögzítéséhez használt feladat spontán szövegalkotás volt egy kép alapján, mely cselekménysorozatot ábrázolt. A rögzített mintából minden gyermek esetében 4 percnyi anyagot dolgoztunk fel. Az adatok statisztikai feldolgozását az Excel programmal végeztük.

Az eredmények azt mutatják, hogy a tanulásban akadályozott tanulók teljesítménye jelentősen elmarad a tipikusan fejlődők átlagától a vizsgált területek mindegyikén. A vizsgált szóállomány nagysága (5097 vs. 8231 db.) különböző, osztályfokonként elemezve csak a 11. osztályosok teljesítménye hasonló szintű. A tanulásban akadályozottak az alacsonyabb osztályfokokon relatíve több főnevet, de hasonló számú igét használnak. Érdekesség, hogy a 11. osztályfokon a nyelvi profil a két csoport között nagyon hasonló képet mutat a szófajok relatív gyakorisága szempontjából. Az egyes helyragok használata a két csoportban különböző, csakúgy, mint a helyes és helytelen használatok aránya. Összességében feltűnő az -on/-en/-ön helyrag kevésbé gyakori használata. Az előadás áttekinti az egyes szófajokhoz és helyragokhoz tartozó teljesítményszinteket, és ajánlásokat fogalmaz meg a további kutatások irányát illetően.

14.20 - 14.40   KÁVÉSZÜNET

14.40 - 16.40 SZAKMAI FÓRUM

Törvényen túl ellátáson innen és túl - avagy logopédiai szűrés és ellátás az óvodáskor kezdetén

Összefoglalás: A fórum a logopédiai szakszolgálatok képviselőinek összefogásával valósul meg. Témája a köznevelési törvény módosítása nyomán 2017 szeptemberétől érvényes kötelező **három éves kori logopédiai szűrés** és az azt követő fejlesztőellátás lehetőségeinek, eddigi tapasztalatainak és nehézségeinek bemutatása. A résztvevők megismerhetik a 2016-17-es tanévben a Fővárosi Pedagógiai Szakszolgálatban folytatott budapesti mintaprojekt eredményeit csakúgy, mint a Fejér megyei Pedagógiai Szakszolgálat Gárdonyi Tagintézményének gyakorlatát. Ezt követően tág teret szeretnénk adni a szakmai párbeszédnek, melyben a „jógyakorlatok” rövid bemutatása csakúgy helyet kaphat, mint a problémák, nehézségek, terápiás megfontolások megvitatása.

16.40 A szakosztályi program zárása